**autodenunţ**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- tu nu mai exişti

am ţinut pumnii strânşi

în tot acest răstimp

atât de strânşi

încât au început să sângereze

ai devenit fluid

te-ai diluat

în beţia sângelui meu

n-am avut vreme să te sorb

din căuşul palmelor

înainte de-a-mi da seama

că timpul curge

şi curge

către o destinaţie

de care n-am habar

tu nu mai exişti

decât ca o plagă profundă

aici

la răscrucea

dintre linia destinului

şi cea a iubirii

imposibile

din palma stânga

declar

că ţi-am păstrat un loc

în aortă

atât cât să te simt

trecând prin inima mea

la fiecare

sistolă

la fel de interzis

ca-n prima zi

la fel de ilicit

ca-n ultima

tu nu mai exişti

dar te voi naşte

cândva

într-un vis

rămas neterminat

- nu ești aici

dar simt palmele tale

uneori aprinse

alteori îmbrăcate în rouă

odihnindu-se pe fruntea fiecărui vers

ce-așteaptă sărutul primăverii

să se nască

adeseori

cred că-i târziu

să ne căutăm

prea devreme

să diluăm

elixirul zeilor care ne-a unit

într-o singură suflare

într-un unic destin

indestructibil

astăzi

nu ne mai aparținem

suntem polenul

în care fluturii

își spală picioarele

își lustruiesc aripile

pentru zbor

însetați de speranță

eu nu mai exist

tu nu mai trăiești

ne-am contopit

într-o primăvară

renăscând în fiecare anotimp

dezbrăcați de ninsori

și mai puri ca ultima oară

liliana trif ioan grigoraș